Rossiya oligarxlari mulklarini BAAga olib chiqib ketayotgani aytildi

Rossiya Ukraina o'rtasida urush boshlaganidan buyon rus elitasi vakillari Birlashgan Arab Amirliklariga mulklarini, jumladan, qimmatbaho rasmlarni olib keta boshladi. Bu haqda razvedka manbalariga tayanib, “Ukrainskaya pravda” xabar berdi.
Ma'lum qilinishicha, Ukrainadagi urush paytida Putinning yaqin atrofidagi oligarxlar Dubayga parvozlarni amalga oshirgan. xususan, 28 fevral kuni aka-uka Rotenberglar tomonidan foydalaniladigan “Bombardier Global 5000” samolyoti Nitstsadan Dubayga uchgan. 26 fevral kuni oligarx Yuriy Trutnevning “Bombardier Global 5000” samolyoti Dubayga parvozni amalga oshirgan.
Roman Abramovichning “Boeing 787-8 Dreamliner” samolyoti Dubayga ikki marta uchgan. Birinchi marta 28 fevral kuni parvoz amalga oshirilgan, 4 mart kuni u Moskvaga qaytib kelgan va shu kuni yana Dubayga uchib ketgan.
Oligarx Sergey Chemezov foydalanayotgan “Bombardier Global 7500” samolyoti 24 fevral kuni Dubayga uchib ketgan. Samolyot Moskvadan havoga ko'tarilib, Tel-Avivga qo'ngan va u yerdan Amirliklarga uchgan. 6 mart kuni tunda esa Rossiya Mudofaa vazirligi samolyoti BAAga uchgan.
Avvalroq G'arb davlatlari Rossiya bilan deyarli barcha sohalarda — tashqi siyosatdan tortib madaniyat va sportgacha bo'lgan hamkorlikni to'xtatishda davom etmoqda. Qaysi kompaniyalar va davlatlar Rossiyaga qarshi yangi sanktsiyalarni joriy qilgani ma'lum bo'lgandi.